Diari Oficial de la Generalitat Valenciana


Sumari del DOGV 4036, del 05-07-2001 (2001/5964)

RESOLUCIÓ de 24 de maig de 2001, del conseller d'Obres Públiques, Urbanisme i Transports, per la qual s'emet dictamen favorable respecte de la resolució de l'adjudicació del programa per al desenvolupament d'actuacions integrades unitat d'execució El Asombro a la Junta de Compensació de la Unitat d'Execució El Asombro de Gandia.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4036

Data del DOGV
:   05-07-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/5964


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 24 de maig de 2001, del conseller d'Obres Públiques, Urbanisme i Transports, per la qual s'emet dictamen favorable respecte de la resolució de l'adjudicació del programa per al desenvolupament d'actuacions integrades unitat d'execució El Asombro a la Junta de Compensació de la Unitat d'Execució El Asombro de Gandia. [2001/S5964]
  
Vist l'expedient de referència relatiu a la resolució de l'adjudicació del programa per al desenvolupament d'actuacions integrades unitat d'execució El Asombro, de Gandia (València), i de conformitat amb els següents,
  
Antecedents de fet
  
Primer
  
Amb data 13 de febrer de 2001 té entrada en el Registre dels Serveis Territorials d'Urbanisme i Ordenació Territorial de València, un expedient tramés per l'Ajuntament de Gandia pel qual se sol·licita dictamen del Consell Superior d'Urbanisme per a procedir a la resolució de l'adjudicació del programa per al desenvolupament d'actuacions integrades unitat d'execució El Asombro a favor de la Junta de Compensació de la Unitat d'Execució El Asombro. Aquesta Junta es troba inscrita en el tom I, número d'assentament 61, del Registre de la Comissió Territorial d'Urbanisme, amb data 24 de maig de 1988.
  
Segon
  
L'expedient consta de tots els documents integrats en el procediment administratiu incoat per l'Ajuntament per a procedir a la declaració d'incompliment de deures urbanístics, de la caducitat i de la resolució de l'adjudicació de la gestió encomanada a l'agent urbanitzador.
  
Tercer
  
El present expedient s'origina per la necessitat de completar les obres d'urbanització previstes en el projecte d'urbanització aprovat per l'Ajuntament, encara més quan pel transcurs d'un prolongat termini s'han deteriorat.
  
Aquestes obres bàsicament consisteixen en les següents:
  
- Reposició de taulells, rastells, arquetes, etc., així com la neteja d'elements que donen a les voreres i del clavegueram.
  
- Execució de determinades rematades d'obra civil.
  
- Execució de la jardineria.
  
- Implantació de sistema de reg i execució d'instal·lacions d'enllumenat.
  
- Implantació de determinat mobiliari urbà.
  
Quart
  
L'Ajuntament, amb data 29 de febrer de 2000, concedeix audiència a l'urbanitzador referida a la qüestió que ens ocupa, i aquest va respondre el dia 7 de març de 2000 i va realitzar diverses consideracions sense aportar cap fonament.
  
Amb posterioritat consta en l'expedient tramés la falta de contestació de l'urbanitzador a altres tràmits d'audiència realitzats.
  
Cinqué
  
L'execució del programa per al desenvolupament d'actuacions integrades de la unitat d'execució El Asombro de Gandia es realitza de conformitat amb el que disposa la disposició transitòria quarta, punt 2, de la Llei Reguladora de l'Activitat Urbanística.
  
Sisé
  
La Comissió Informativa de la Comissió Territorial d'Urbanisme de València, en sessió realitzada el 24 d'abril de 2001, va emetre informe relatiu al projecte que ens ocupa, i compleix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Seté
  
En la sessió realitzada el 2 de maig de 2001, la Comissió Territorial d'Urbanisme de València va acordar informar favorablement sobre la resolució de l'adjudicació del programa per al desenvolupament d'actuacions integrades unitat d'execució El Asombro a la Junta de Compensació de la Unitat d'Execució El Asombro de Gandia i va proposar al conseller d'Obres Públiques, Urbanisme i Transports l'emissió d'informe en aquest sentit.
  
Fonaments de dret
  
Primer
  
La Llei Reguladora de l'Activitat Urbanística, en l'article 30, estableix com a objectiu imprescindible del programa per al desenvolupament d'actuacions integrades la urbanització completa de la unitat d'execució que constituïsca l'objecte del Programa.
  
El compliment d'aquest objectiu és un requisit ineludible, ja que l'objecte final d'un programa és dotar el sòl de tots els serveis necessaris per a conferir-li la seua condició de solar i, per tant, que passen a ser aptes per a l'edificació, i s'estableix de forma expressa en l'article 6 de la Llei Reguladora de l'Activitat Urbanística quins són els serveis necessaris per a aconseguir aquest fi.
  
Segon
  
L'article 67 de la Llei Reguladora de l'Activitat Urbanística estableix quines són les obres d'urbanització que han de preveure's i executar-se en l'execució del programa i la concreció de les quals, segons l'article 34 de la citada Llei, s'estableix en el projecte d'urbanització.
  
Tercer
  
A la vista del que s'ha exposat anteriorment queda clar que és un objectiu ineludible de qualsevol programa preveure tots els serveis necessaris per a conferir a un terreny la seua condició de solar i, per tant, d'edificable, així com la seua execució completa i adequada al projecte d'urbanització en el seu dia aprovat.
  
També queda clar que és obligació de l'urbanitzador assumir l'execució d'aquestes obres d'urbanització, encara més si en la mateixa documentació presentada queda clar ?com no podia ser d'una altra manera- que l'execució dels serveis i la seua connexió amb les xarxes generals és una obligació assumida per l'urbanitzador.
  
Per tot això és evident que l'urbanitzador ha incomplert les obligacions derivades del programa per al desenvolupament d'actuacions integrades del qual va resultar adjudicatari.
  
Quart
  
L'article 29.13 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística estableix que la resolució de l'adjudicació l'acordarà l'administració actuant, amb el previ dictamen del Consell Superior d'Urbanisme. Segons el que disposa la disposició transitòria novena de la mateixa llei, fins que aquest es constituïsca, l'exercici de les seues funcions correspon al conseller d'Obres Públiques, Urbanisme i Transports. Per tant a ell competeix l'emissió de dictamen abans de la resolució de l'adjudicació d'un programa per al desenvolupament d'actuacions integrades, amb l'informe previ de la Comissió Territorial d'Urbanisme.
  
Vistos els preceptes legals citats i la resta de general i pertinent aplicació, resolc:
  
Emetre dictamen favorable respecte de la resolució de l'adjudicació del programa per al desenvolupament d'actuacions integrades unitat d'execució El Asombro a la Junta de Compensació de la Unitat d'Execució El Asombro de Gandia.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que estableixen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que es puga interposar qualsevol altre recurs que estime oportú.